Ντιμιτρί Παγιέτ

Ο **Ντιμιτρί Παγιέ** (γεννημένος στις 29 Μαρτίου 1987) είναι διεθνής Γάλλος ποδοσφαιριστής, ο οποίος αγωνίζεται στη θέση του επιθετικού μέσου. Από τις 9 Ιουνίου 2025 είναι ελεύθερος μετά τον τερματισμό του συμβολαίου του με τη Βάσκο ντα Γκάμα.

## Καριέρα σε συλλόγους
### Ξεκινήματα
Εντάχθηκε στα τμήματα υποδομής της Χάβρης ενώ δεν ήταν παρά μονάχα 12 ετών, όμως υποχρεώθηκε να επιστρέψει στη γενέτειρά του τέσσερα χρόνια αργότερα, το 2003, έπειτα από αυτή την αποτυχημένη δοκιμή.

Στα ξεκινήματά του, ήταν ένας από τους τέσσερις συνολικά ποδοσφαιριστές των οποίων την πορεία ακολουθούσε το *[[L'Académie du Foot]]*, μια καθημερινή εκπομπή που προβλήθηκε για διάστημα μίας εβδομάδας από τον τηλεοπτικό σταθμό Arte το 2006.

### ΦΚ Ναντ
Έχοντας εντοπιστεί από την ΦΚ Ναντ, ο Ντιμιτρί επέστρεψε στη μητροπολιτική Γαλλία στη διάρκεια της σεζόν 2004-2005. Ξεκίνησε τη σταδιοδρομία του στον σύλλογο της Βρετάνης από τη δεύτερη ομάδα του. Οι επιδόσεις του, εκεί, ανταμείφθηκαν όταν ο Σερζ Λε Ντιζέ τον κάλεσε για μια αναμέτρηση με την πρώτη ομάδα. Στις 17 Δεκεμβρίου 2005, ο Ντιμιτρί πραγματοποίησε το επαγγελματικό του ντεμπούτο απέναντι στη Ζιροντέν Μπορντό (0-0). Κλήθηκε εκ νέου από τον Σερζ Λε Ντιζέ για μια αναμέτρηση απέναντι στην ΦΚ Μετς, όπου και πέτυχε το πρώτο τέρμα της επαγγελματικής καριέρας του.

Με το πέρας της εκπαίδευσής του στις ακαδημίες της ΦΚ Ναντ, ο Ντιμιτρί υπέγραψε συμβόλαιο σταζιέρη με τα *Καναρίνια*. Στη διάρκεια της σεζόν 2006-2007, κατέστη βασικό στέλεχος της ΦΚΝΑ, αγωνιζόμενος σε συνολικά 33 αναμετρήσεις και πετυχαίνοντας 5 τέρματα. Υπέγραψε επαγγελματικό συμβόλαιο στη διάρκεια της ίδιας αυτής σεζόν.

Ο υποβιβασμός της ΦΚ Ναντ στη Λιγκ 2 τον οδήγησε στο να πάρει μεταγραφή για την ΑΣ Σαιντ-Ετιέν στη διάρκεια του καλοκαιριού του 2007. Στη μεταγραφή περιλαμβανόταν ένα συμβόλαιο διάρκειας τεσσάρων ετών, ενώ το ύψος της ανήλθε στα 4 εκατομμύρια ευρώ.

### ΑΣ Σαιντ-Ετιέν
Για την πρώτη του σεζόν στα "πράσινα", η Σαιντ-Ετιέν, παρά τις υψηλές βλέψεις που υπήρχαν στην αρχή της σεζόν και μια έντονη κινητικότητα στη διάρκεια της θερινής μεταγραφικής περιόδου, πραγματοποίησε ένα απογοητευτικό ξεκίνημα στο πρωτάθλημα, το οποίο την οδήγησε στο να βρίσκεται, τον μήνα Φεβρουάριο, μεταξύ των ομάδων που κινδύνευαν με υποβιβασμό. Όμως, οι *Πράσινοι* κατάφεραν να αντιστρέψουν την εις βάρος τους κατάσταση τερματίζοντας στην 5η θέση του πρωταθλήματος, κάτι που συνεπάγετο και με την έξοδό τους στο Κύπελλο ΟΥΕΦΑ της επόμενης σεζόν.

Στη διάρκεια της περιοδείας των *Πρασίνων* στη Ρεουνιόν, στα τέλη Μαΐου του 2008, ο Παγιέ ήταν αρχηγός της ομάδας και πέτυχε ένα τέρμα στη διάρκεια φιλικής αναμέτρησης απέναντι στην τοπική ομάδα επίλεκτων της Ρεουνιόν.

Πέτυχε το πρώτο του τέρμα με τη νέα του ομάδα σε επίσημη αναμέτρηση, για το Κύπελλο ΟΥΕΦΑ απέναντι στη Χάποελ Τελ-Αβίβ τον Σεπτέμβριο του 2008, καθώς και το πρώτο του τέρμα για το πρωτάθλημα σε αναμέτρηση απέναντι στην Μπορντό, στη διάρκεια του ίδιου μήνα. Στη συνέχεια, ανανέωσε το συμβόλαιό του με την ΑΣ Σαιντ-Ετιέν έως το 2013.

Στη διάρκεια της 37ης αγωνιστικής του πρωταθλήματος της Λιγκ 1 απέναντι στην Τουλούζ, στις 8 Μαΐου 2010, μια διαμάχη με τον συμπαίκτη και αρχηγό του στην ομάδα Μπλαιζ Ματουιντί έλαβε χώρα στον αγωνιστικό χώρο. Ο Παγιέ, μη αποδεχόμενος τις κατηγορίες και παρατηρήσεις του αρχηγού του και του Γιοάν Μπεναλουάν, χτύπησε με το κεφάλι τον Ματουιντί και επιχείρησε, στη συνέχεια, να τον χτυπήσει εκ νέου προτού τους χωρήσουν οι συμπαίκτες τους, καθώς και ο διαιτητής της συνάντησης Μπρουνό Κουέ.. Αργότερα, δέχτηκε την τιμωρία του από τον πρόεδρο του συλλόγου Ρολάν Ρομεγιέρ Έκτοτε, οι σχέσεις μεταξύ των δύο παικτών επανήλθαν στα κανονικά τους επίπεδα, με τον Παγιέ να δηλώνει ότι αυτό το επεισόδιο «δεν θα έπρεπε να έχει συμβεί» και ότι «έχτισαν εκ νέου τη σχέση τους», ενώ Ματουιντί, από την πλευρά του, χρέωσε το γεγονός αυτό σε μια «έλληψη ωριμότητας».

Το Σάββατο 28 Αυγούστου 2010, στη διάρκεια της αναμέτρησης για την 4η αγωνιστική του πρωταθλήματος της Λιγκ 1, ο Παγιέ πέτυχε χατ-τρικ απέναντι στην ΡΚ Λανς στο Στάδιο Ζοφρουά Γκισάρ.

Στις 18 Σεπτεμβρίου 2010, στη διάρκεια της αναμέτρησης απέναντι στη Μονπελιέ ΣΚ, στα πλαίσια της 6ης αγωνιστικής του πρωταθλήματος, πέτυχε δύο τέρματα βοηθώντας την ΑΣ Σαιντ-Ετιέν να αναρριχηθεί στην πρώτη θέση του πρωταθλήματος, κάτι που συνέβη για πρώτη φορά μετά το 1982. Επίσης, με την ίδια ευκαιρία, σταθεροποίησε τη θέση του στην κορυφή της κατάταξης των σκόρερ του πρωταθλήματος.

Το Σάββατο 25 Σεπτεμβρίου 2010, στη διάρκεια της 100ής αναμέτρησης μεταξύ Ολιμπίκ Λυών και ΑΣ Σαιντ-Ετιέν στο Σταντ ντε Ζερλάν, πρωταγωνίστησε πετυχαίνοντας το νικητήριο τέρμα με απευθείας εκτέλεση φάουλ στο "παράθυρο" της αντίπαλης εστίας (0-1) στο 75ο λεπτό της συνάντησης. Βοήθησε, έτσι, την Σαιντ-Ετιέν να νικήσει την ΟΛ για πρώτη φορά μετά το 1994 και να παραμείνει επικεφαλής του πρωταθλήματος.

Αυτό το τέρμα ήταν και το έβδομό του σε ισάριθμο αριθμό αγώνων στη διάρκεια της σεζόν 2010-2011. Αυτό το δυναμικό ξεκίνημα στη σεζόν τον οδήγησε στο να κάνει τα πρώτα του βήματα εντός της Εθνικής Γαλλίας. Ωστόσο, λίγο καιρό αργότερα, ο παίκτης εισήλθε σε μία δύσκολη περίοδο, η οποία ξεκίνησε με ένα άστοχο πέναλτι απέναντι στην ΣΜ Καέν, λίγα, μόλις, λεπτά πριν από το τέλος της αναμέτρησης. Δεν πέτυχε, ξανά, άλλο τέρμα για το υπόλοιπο του πρώτου μισού της σεζόν.

Στις 29 Ιανουαρίου 2011, στη διάρκεια της αναμέτρησης για τη Λιγκ 1 απέναντι στην Τουλούζ στο *[[Στάδιο Ζοφρουά Γκισάρ|Chaudron]]*, ο Ντιμιτρί Παγιέ, αν και κανονικά στη διάθεση του προπονητή, ωστόσο δεν βρισκόταν στην αποστολή που είχε δηλωθεί στο φύλλο αγώνα. Πράγματι, είχε δηλώσει, τρεις μέρες νωρίτερα, ότι δεν επιθυμούσε, πλέον, να αγωνίζεται με την ΑΣ Σαιντ-Ετιέν, ενώ, επίσης, δήλωσε ότι επιθυμούσε να πάρει μεταγραφή για την ΠΣΖ. Στις 31 Ιανουαρίου 2011, η υπόθεση αυτή έλαβε τέλος : οι διοικούντες των *Πρασίνων* απέρριψαν πρόταση της τάξεως των 10 εκατομμυρίων € εκ μέρους της Τσέλσι ΦΚ και 8 εκατομμυρίων € από την Παρί Σεν Ζερμέν εκ μέρους του Ρομπέν Λεπρού, και διατήρησαν τον παίκτη στον σύλλογο για το υπόλοιπο της σεζόν.

Μετά από αυτή την αποτυχημένη μεταγραφή, ο Παγιέ γνώρισε μια σημαντική κενή περίοδο, στη διάρκεια της οποίας, μάλιστα, έχασε τη θέση του βασικού από τον Αλεχάντρο Αλόνσο, νεοαποκτηθέντα στη διάρκεια της χειμερινής μεταγραφικής περιόδου. Δεν ήταν παρά μόνο πέντε μήνες μετά το τελευταία του τέρμα, απέναντι στην ΟΖΚ Νις, που ο Παγιέ πέτυχε το ένατο τέρμα του για τη σεζόν, με ένα σουτ από απόσταση 25 μέτρων, απέναντι στη Σταντ Μπρεστουά. Κατάφερε, τελικώς, να επανέλθει στα κανονικά επίπεδα απόδοσής του σε αναμέτρηση απέναντι στην Νανσί, πετυχαίνοντας δύο τέρματα, ενώ οι *Stéphanois* βρίσκονταν πίσω στο σκορ (1-0). Τελείωσε τη σεζόν έχοντας πετύχει 13 τέρματα, για την τελευταία σεζόν του με τα χρώματα της Σαιντ-Ετιέν.

### Λιλ ΟΣΚ
Ο Παγιέ μεταγράφηκε στην, τότε, κάτοχο του τίτλου της πρωταθλήτριας Γαλλίας, Λιλ ΟΣΚ, στις 28 Ιουνίου 2011, στη διάρκεια της θερινής μεταγραφικής περιόδου, έπειτα από μια μεταγραφή ύψους 8 εκατομμυρίων ευρώ, η οποία συνοδευόταν από ένα μπόνους της τάξεως των 2 εκατομμυρίων ευρώ, για τις τέσσερις επόμενες σεζόν. Το ποσό αυτό τον κατέστησε ως την τρίτη ακριβότερη μεταγραφή της θερινής μεταγραφικής περιόδου στο γαλλικό πρωτάθλημα, πίσω από τους Παριζιάνους Χαβιέρ Παστόρε και Κεβίν Γκαμεϊρό. Αποκτήθηκε με στόχο να καλύψει το κενό του Ζερβινιό, ο οποίος είχε αποχωρήσει με προορισμό την Άρσεναλ.

Πραγματοποίησε την πρώτη του επίσημη συμμετοχή με τα χρώματα της ΛΟΣΚ στις 22 Ιουλίου 2011, στη διάρκεια του Σούπερ Καπ Γαλλίας απέναντι στην Ολιμπίκ Μαρσέιγ, δευτεραθλήτριας Γαλλίας της προηγούμενης σεζόν, πίσω από τη Λιλ, αναμέτρηση στην οποία η ομάδα του ηττήθηκε με σκορ 5-4, έπειτα από μια συναρπαστική ως προς την εξέλιξή της τα τελευταία λεπτά αναμέτρηση. Η εμφάνισή του αυτή χρεώθηκε ως "αρκετά καλή".

Ενώ είχε κληθεί από τον Λοράν Μπλαν στην Εθνική Γαλλίας ενόψει της φιλικής αναμέτρησης απέναντι στην Χιλή, τραυματίστηκε απέναντι στην ΑΣ Νανσί-Λωρραίνη, σε αναμέτρηση για την 4η αγωνιστική του πρωταθλήματος και δεν μπόρεσε να εκμεταλλευτεί αυτή την κλήση του, αν και κατάφερε, ωστόσο, να τεθεί στη διάθεση του προπονητή του για την αναμέτρηση απέναντι στη Μονπελιέ ΣΚ για την 2η αγωνιστική της Λιγκ 1.

Στη συνέχεια, τραυματίστηκε εκ νέου και υποχρεώθηκε να υποβληθεί σε επέμβαση στο γόνατο στις 15 Σεπτεμβρίου 2011, κάτι που τον οδήγησε στο να παραμείνει εκτός αγωνιστικής δράσης για τις επόμενες τέσσερις εβδομάδες.

Στις 15 Οκτωβρίου 2011, πέτυχε το πρώτο του τέρμα με τα χρώματα της Λιλ απέναντι στην ΑΖ Οσέρ (νίκη 1-3) στα πλαίσια της 10ης αγωνιστικής του πρωταθλήματος. Πέτυχε το δεύτερό του τέρμα με τους *dogues* απέναντι στη Σταντ Μπρεστουά, στις 26 Νοεμβρίου 2011.

Τα δύσκολα ξεκινήματά του στον γαλλικό βορρά τον έφεραν αντιμέτωπο με τον ανταγωνισμό του πρώην χαφ της Τσέλσι ΦΚ Τζο Κόουλ, με αποτέλεσμα να έχει χρόνο συμμετοχής μόλις 53 λεπτά για τις πέντε πρώτες αναμετρήσεις στα πλαίσια του Τσάμπιονς Λιγκ.

Παρά μία δύσκολη εκκίνηση για τη σεζόν 2012-2013 για τη ΛΟΣΚ, ο Παγιέ αναδείχτηκε ως ένας καθοριστικής σημασίας παίκτης για την ομάδα. Στα μισά της σεζόν, είχε συμμετοχή σε περισσότερα από τα μισά τέρματα των *Lillois*. Με το πέρας της 26ης αγωνιστικής της Λιγκ 1, είχε πετύχει 12 τέρματα, ανάμεσά τους το πρώτο της επαγγελματικής του καριέρας με κεφαλιά, απέναντι στη Ρεν στις 15 Φεβρουαρίου, καθώς και άλλα δύο απέναντι στην ΑΚ Αζαξιό, την αμέσως επόμενη εβδομάδα, ενώ είχε μοιράσει συνολικά 10 ασίστ.

### Ολιμπίκ Μαρσέιγ
Ο Παγιέ υπέγραψε, επισήμως, συμβόλαιο συνεργασίας με την Ολιμπίκ Μαρσέιγ στις 3 Ιουλίου 2013 για χρονική διάρκεια 4 ετών. Το ύψος της μεταγραφής ανήλθε στα 10 εκατομμύρια ευρώ, εκ των οποίων το 1,2 υπό τη μορφή μπόνους.

Στη διάρκεια της πρώτης του σεζόν με τα χρώματα της νέας του ομάδας, πέτυχε δύο τέρματα απέναντι στην Γκανγκάμπ στα πλαίσια της πρώτης αγωνιστικής του πρωταθλήματος της Λιγκ 1 για τη σεζόν 2013-2014 στις 11 Αυγούστου 2013.

Στη συνέχεια, επιβεβαίωσε την πολύ καλή φόρμα που διένυε, σκοράροντας, εκ νέου, για την 2η αγωνιστική, στο Σταντ Βελοντρόμ απέναντι στην Εβιάν-Τονόν-Γκαγιάρ.

## Εθνική Καριέρα
### Εθνική Γαλλίας U-21
Ο Ντιμιτρί Παγιέ συμμετείχε στην πρώτη του επίσημη αναμέτρηση με την ηλικιακή κατηγορία Κ-21 της Γαλλίας, την 1η Ιουνίου 2007 απέναντι στη Ρουμανία (1-1) στα πλαίσια των προκριματικών του Ευρωπαϊκού Πρωταθλήματος U-21 του 2009, όπου και αγωνίστηκε ως βασικός. Συμμετείχε, επίσης, στις αναμετρήσεις απέναντι στην Ουαλία (1-0), τη Μάλτα (2-0), τη Βοσνία (4-0), και τον επαναληπτικό αγώνα απέναντι στην Ουαλία (2-4). Συμπλήρωσε, έτσι, σύνολο 5 συμμετοχών για τα προκριματικά, έχοντας πετύχει και ένα τέρμα απέναντι στην Ουαλία στις 20 Νοεμβρίου 2007.

Σημειώνεται ότι ο Ντιμιτρί Παγιέ συμμετείχε και στη φιλική αναμέτρηση απέναντι στην Ιταλία (1-2) στις 21 Αυγούστου 2007, αγωνιζόμενος ως βασικός.

Μετρά, συνολικά, 12 συμμετοχές και 4 τέρματα με τους *« Bleuets »*.

### Εθνική Γαλλίας
Ο Ντιμιτρί Παγιέ κλήθηκε για πρώτη φορά στην Εθνική Γαλλίας στις 30 Σεπτεμβρίου 2010 από τον Λοράν Μπλαν για τις αναμετρήσεις απέναντι στη Ρουμανία στις 9 Οκτωβρίου 2010 και το Λουξεμβούργο στις 13 Οκτωβρίου 2010. Μπήκε στον αγωνιστικό χώρο πέντε λεπτά πριν από το τέλος, στη θέση του Καρίμ Μπενζεμά απέναντι στη Ρουμανία, εισχώρησε στην καρδιά της ρουμάνικης άμυνας και στη συνέχεια της φάσης έδωσε μια ασίστ για τον Γιοάν Γκουρκύφ ο οποίος πέτυχε το δεύτερο τέρμα της Γαλλίας, στο τελευταίο λεπτό της αναμέτρησης (2 - 0). Ο Μπλαν δήλωσε ότι ο Παγιέ πραγματοποίησε μια «πολύ ικανοποιητική εμφάνιση απέναντι στη Ρουμανία», χωρίς, ωστόσο, να προχωρήσει σε διθυραμβικά σχόλια αναφέροντας ότι η «διεθνής ποδοσφαιρική σκηνή είναι ιδιαιτέρως απαιτητική». Αργότερα, έδωσε εκ νέου μια ασίστ στον Γιοάν Γκουρκύφ έπειτα από μια γρήγορη εκτέλεση φάουλ απέναντι στο Λουξεμβούργο (2 - 0)..

Μετά από αυτή την πρώτη εμπειρία στην Εθνική Ανδρών, επέστρεψε στον σύλλογό του με το « αίσθημα ότι η δουλειά είχε γίνει ορθώς » και δηλώνοντας ότι αυτή η εμπειρία θα του «χρησίμευε για το υπόλοιπο της σεζόν» και ότι θα «συνέχιζε να προσπαθεί ώστε να επιστρέψει το συντομότερο δυνατό». Ο Ντιμιτρί Παγιέ έλαβε την τρίτη του κλήση στην Εθνική Γαλλίας στις 17 Νοεμβρίου 2010 ενόψει της αναμέτρησης απέναντι στην Αγγλία στο Γουέμπλεϊ, αναμέτρηση στην οποία και εισήλθε ως αλλαγή στο δεύτερο ημίχρονο. Οι *Bleus* πήραν τη νίκη, στη συγκεκριμένη αναμέτρηση με τελικό σκορ 2-1.

Στις 4 Αυγούστου 2011, κλήθηκε εκ νέου στους *Bleus* για τη φιλική αναμέτρηση απέναντι στη Χιλή στις 10 Αυγούστου 2011, κάτι που είχε να συμβεί από την κλήση του για την αναμέτρηση απέναντι στην Αγγλία, έπειτα από τη ραγδαία πτώση στην απόδοσή του που ακολούθησε την αποτυχία των διαπραγματεύσεων για τη μεταγραφή του στην Παρί Σεν Ζερμέν. Όμως, στις 7 Αυγούστου 2011, αναγκάστηκε να ζητήσει την εξαίρεσή του από την αποστολή της Εθνικής Γαλλίας για την αναμέτρηση λόγω ενός τραυματισμού που υπέστη στην κνήμη την προηγούμενη μέρα, σε αναμέτρηση απέναντι στην Νανσί στα πλαίσια της 1ης αγωνιστικής της Λιγκ 1. Κανένας παίκτης δεν κλήθηκε για να πάρει τη θέση του στην αποστολή. Χρειάστηκε να περάσει ένας ολόκληρος χρόνος για να επιστρέψει, εκ νέου, σε αποστολή της Εθνικής Γαλλίας, στις 9 Αυγούστου 2012 για την αναμέτρηση των *Bleus* απέναντι στην Ουρουγουάη. Δεν αγωνίστηκε, τελικώς, στη συγκεκριμένη αναμέτρηση, όπως και σε αυτή της Γαλλίας απέναντι στην Ιταλία, για την οποία και είχε κληθεί στις 8 Νοεμβρίου 2012.

Ο Ντιντιέ Ντεσάν, έχει δηλώσει ότι τον θεωρεί *"ικανό να δημιουργήσει καθοριστικής σημασίας φάσεις. Πρέπει η απόδοσή του να έχει μεγαλύτερη διάρκεια. Μπορεί να αγωνίζεται και στα δύο άκρα, είτε αριστερά είτε δεξιά. Από τεχνικής άποψης, έχει πραγματικά πολύ καλές τεχνικές ικανότητες"*. Ο ομοσπονδιακός τεχνικός της Γαλλίας τον κάλεσε στις 14 Μαρτίου 2013 για τις αναμετρήσεις των *Μπλε* απέναντι στη Γεωργία και την Ισπανία, χωρίς ωστόσο να του δώσει χρόνο συμμετοχής στη διάρκεια αυτών. 
Με την ευκαιρία της περιοδείας της Εθνικής Γαλλίας στη Νότια Αμερική (1η-10η Ιουνίου), αγωνίστηκε στην 4η και 5η διεθνή αναμέτρησή του με τα χρώματα της Γαλλίας : αρχικά στις 5 Ιουνίου 2013 σε μια φιλική αναμέτρηση στην Ουρουγουάη κι έπειτα στις 9 Ιουνίου 2013, πάντα σε φιλική αναμέτρηση, απέναντι στη Βραζιλία. Αγωνίστηκε ως βασικός και στις δύο αναμετρήσεις, στις οποίες αγωνίστηκε σε ολόκληρη τη διάρκειά τους. Αγωνίστηκε ως βασικός για την 6η του διεθνή αναμέτρηση απέναντι στο Βέλγιο στις 14 Αυγούστου 2013. Εάν ο Αντρέ-Πιέρ Ζινιάκ είχε κληθεί για την αναμέτρηση απέναντι στην Γεωργία, τότε, ο ρόλος του Ντιμιτρί Παγιέ θα ήταν ακόμη σημαντικότερος, καθώς θα είχε επανασχηματιστεί, εντός της Εθνικής Γαλλίας, η επιθετική τριπλέτα της ΟΜ : Ζινιάκ, Βαλμπουενά και Παγιέ.

## Τίτλοι

### Ατομικές Διακρίσεις
#### [[ΦΚ Ναντ]]
* Βραβευμένος με το βραβείο UNFP του καλύτερου νέου παίκτη της Λιγκ 1 το 2007

#### [[ΑΣ Σαιντ-Ετιέν]]
* Καλύτερος παίκτης της Λιγκ 1 για τον μήνα Σεπτέμβριο του 2010

## Παραπομπές


## Εξωτερικοί σύνδεσμοι

* 
* 
* 

Κατηγορία:Γάλλοι ποδοσφαιριστές
Κατηγορία:Ποδοσφαιριστές από τη Ρεϋνιόν
Κατηγορία:Μέσοι ποδοσφαιριστές
Κατηγορία:Ποδοσφαιριστές Εθνικής Γαλλίας Κ21
Κατηγορία:Ποδοσφαιριστές Εθνικής Γαλλίας
Κατηγορία:Ποδοσφαιριστές ΖΣ Σαιν-Πιερουάζ
Κατηγορία:Ποδοσφαιριστές ΦΚ Ναντ
Κατηγορία:Ποδοσφαιριστές ΑΣ Σαιντ-Ετιέν
Κατηγορία:Ποδοσφαιριστές Λιλ ΟΣΚ
Κατηγορία:Ποδοσφαιριστές Ολιμπίκ Μαρσέιγ
Κατηγορία:Ποδοσφαιριστές Λιγκ 1
Κατηγορία:Ποδοσφαιριστές Ευρωπαϊκού Πρωταθλήματος 2016
Κατηγορία:Γάλλοι ποδοσφαιριστές στο εξωτερικό
Κατηγορία:Ποδοσφαιριστές Γουέστ Χαμ Γιουνάιτεντ
Κατηγορία:Ποδοσφαιριστές Πρέμιερ Λιγκ
Κατηγορία:Ξένοι ποδοσφαιριστές στην Αγγλία
Κατηγορία:Ποδοσφαιριστές ΚΡ Βάσκο ντα Γκάμα
Κατηγορία:Ποδοσφαιριστές Καμπεονάτο Μπραζιλέιρο Σέριε Α